Думка пра бібліятэку прыйшла ў канцы 60-х гадоў. Памятаю, як мы выйшлі на прагулку – біскуп Сіповіч, айцец Гарошка і я, і біскуп Сіповіч кажа: “Давайце будзем засноўваць беларускую бібліятэку”. Мы кажам: “Давайце”, але ані грошай, анічога ў нас на гэта не было. Ужо вяртаючыся дахаты з прагулкі мы абмяркоўвалі, які дом нам патрэбны пад бібліятэку. У гэты час якраз прадаваўся такі дом. Суседнія два дамы ўжо былі нашыя, а насупраць быў Марыян Гаўс – таму гэта было вельмі выгодна. Мы дамовіліся з гаспадарамі і купілі дом. Пры гэтым залезьлі ў даўгі. Трэба сказаць, што беларусы, якія жылі за мяжой, разумелі патрэбу ў такой установе, і шмат дапамаглі. Але вялікую суму мусілі заплаціць мы самі, сьвятары.